קייט זיגלר

קייט מארי זיגלר (באנגלית: Kate Marie Ziegler נולדה ב-27 ביוני 1988) היא שחיינית אמריקאית. היא אלופת עולם בעלת 4 מדליות זהב במשחים הארוכים (800 מטר ו-1500 מטר חופשי) ושיאנית עולם במשחה ל-1500 מטר חופשי.

ביוגרפיה 
זיגלר נולדה בגרייט פולס, וירג'יניה. היא למדה לתואר ראשון באוניברסיטת ג'ורג' מייסון עד שעברה לאוניברסיטת צ'אפמן.

אלופת עולם
באליפות העולם בשחייה (בריכה של 25 מטר) שנערכה באינדיאנפוליס, אינדיאנה באוקטובר 2004 זכתה זיגלר במדליית כסף במשחה ל-800 מטר חופשי בתוצאה של 8:20.55 דקות, אחרי שיאנית העולם סשיקו יאמאדה מיפן (8:18.21 דקות) ולפני מליסה גורמן מאוסטרליה (8:25.38 דקות). 

בתחרות שנערכה בניו יורק, במסגרת סבב תחרויות "גביע העולם", בפברואר 2005 קבעה זיגלר במשחה ל-800 מטר חופשי שיא אמריקאי חדש של 8:16.32 דקות, שיפור לשיא הוותיק ביותר בארצות הברית בן ה-25 שנים של סינתיה וודהד. 

באליפות העולם בשחייה שנערכה במונטריאול, קנדה ביולי 2005 זכתה זיגלר בשתי מדליות זהב, במשחה ל-800 מטר חופשי בתוצאה של 8:25.31 דקות, לפני בריטני רימר מקנדה (8:27.59 דקות) ואיי שיבאטה מיפן (8:27.86 דקות) ובמשחה ל-1500  מטר חופשי בתוצאה של 16:00.41 דקות (התוצאה השלישית בכל הזמנים), לפני פלביה ריגאמונטי משווייץ (16:04.34 דקות) ורימר (16:07.73 דקות).

באליפות העולם בשחייה (בריכה של 25 מטר) שנערכה בשאנגחאי, סין באפריל 2006 זכתה זיגלר ב-3 מדליות, אחת מכל סוג. מדליית זהב במשחה ל-400 מטר חופשי בתוצאה של 4:01.79 דקות, לפני ברונט באראט מאוסטרליה (4:03.29 דקות) ופדריקה פלגריני מאיטליה (4:03.63 דקות), מדליית כסף במשחה ל-800 מטר חופשי בתוצאה של 8:14.12 דקות, אחרי אנסטסיה איווננקו מרוסיה שקבעה שיא תחרות חדש של 8:11.99 דקות ולפני רבקה קוק מבריטניה (8:20.02 דקות) ומדליית ארד במשחה שליחות 4x200 מטר חופשי בתוצאה של 7:49.16 דקות, אחרי אוסטרליה (7:46.96 דקות) וסין (7:47.07 דקות).

באליפות הפאן פסיפיק בשחייה שנערכה בוויקטוריה, שבפרובינציית קולומביה הבריטית, קנדה באוגוסט 2006 זכתה זיגלר בשתי מדליות זהב במשחה ל-800 מטר חופשי בתוצאה של 8:24.56 דקות, לפני שיבאטה (8:26.41 דקות) והיילי פירסול בת ארצה (8:27.57 דקות) ובמשחה ל-1500 מטר חופשי בשיא תחרות חדש של 15:55.01 דקות, התוצאה השנייה בטיבה בכל הזמנים והשחיינית השנייה בהיסטוריה ששחתה משחה זה מתחת ל-16 דקות, לפני פירסול 15:57.36 דקות ושיבאטה (16:11.13 דקות).

שיאנית עולם
בתחרות שחייה שנערכה במישן וייחו, קליפורניה ב-17 ביוני 2007 קבעה זיגלר במשחה ל-1500 מטר חופשי שיא עולם חדש של 15:42.54 דקות (השיא הנוכחי), שיפור לשיא העולם הוותיק בן ה-19 שנים של ג'נט אוונס מארצות הברית שעמד על 15:52.10 דקות. 

באליפות העולם בשחייה שנערכה במלבורן, אוסטרליה בשנת 2007 זכתה זיגלר בשתי מדליות זהב, במשחה ל-800 מטר חופשי בשיא תחרות חדש של 8:18.52 דקות לפני לור מנודו מצרפת (8:18.80 דקות) ופירסול 8:26.41 דקות ובמשחה ל-1500  מטר חופשי בשיא תחרות חדש נוסף של 15:53.05 דקות, לפני ריגאמונטי 15:55.38 דקות ושיבאטה (15:58.55 דקות) ובכך הגנה על תואריה.

בתחרות שחייה שנערכה באסן, גרמניה ב-12 באוקטובר אותה שנה קבעה זיגלר במשחה ל-1500 מטר חופשי (בריכה של 25 מטר) שיא עולם חדש של 15:32.90 דקות, שיפור לשיא בן ה-3 שנים של לור מנודו מצרפת (15:42.39 דקות), שיא זה החזיק מעמד שנתיים ונשבר על ידי לוטה פריס מדנמרק (15:28.65 דקות). תוך כדי המשחה ל-1500 מטר, במשחה ל-800 מטר היא קבעה שיא עולם חדש של 8:09.68 דקות, שיפור לשיא בן השנתיים של מנודו (8:11.25 דקות). כעבור יומיים, היא שיפרה את השיא והעמידה אותו על 8:08.00 דקות. שיא זה החזיק מעמד כשנה ונשבר על ידי אלסיה פיליפי מאיטליה, 8:04.53 דקות, השיא הנוכחי. 

במשחקים האולימפיים שנערכו בבייג'ינג, סין בשנת 2008 לא הצליחה זיגלר לממש את יכולותיה וסיימה במקום עשירי במשחה ל-800 מטר חופשי בתוצאה של 8:26.98 דקות ובמקום 14 במשחה ל-400 מטר חופשי בתוצאה של 4:09.59 דקות.

באליפות העולם בשחייה (בריכה של 25 מטר) שנערכה בדובאי, איחוד האמירויות הערביות בדצמבר 2010 זכתה זיגלר במדליית ארד במשחה ל-800 מטר חופשי בתוצאה של 8:12.84 דקות, אחרי אריקה וילאייסיחה (8:11.61 דקות) ומיריה בלמונטה (8:12.48 דקות) שתיהן מספרד.

באליפות הפאן פסיפיק בשחייה שנערכה באירוויין, קליפורניה, באוגוסט אותה שנה זכתה זיגלר בשתי מדליות, מדליית זהב ומדליית כסף. מדליית זהב במשחה ל-800 מטר חופשי בתוצאה של 8:21.59 דקות, לפני בת ארצה קלואה סוטון (8:24.51 דקות) וקטי גולדמן מאוסטרליה (8:26.38 דקות) ומדליית כסף במשחה ל-1500 מטר חופשי בתוצאה של 16:03.26 דקות, אחרי מליסה גורמן מאוסטרליה (16:01.53 דקות) ולפני קריסטל קובריץ' מצ'ילה (16:06.57 דקות). 

באליפות העולם בשחייה שנערכה בשאנגחאי, סין בשנת 2011 זכתה זיגלר בשתי מדליות, כסף וארד. מדליית כסף במשחה ל-1500 מטר חופשי בתוצאה של 15:55.60 דקות, אחרי לוטה פריס מדנמרק (15:49.59 דקות) ולפני שואנשו לי מסין (15:58.02 דקות) ומדליית ארד במשחה ל-800 מטר חופשי בתוצאה של 8:23.35 דקות, אחרי רבקה אדלינגטון מבריטניה (8:17.51 דקות) ופריס (8:18.20 דקות).

במבחנים האמריקאים לאולימפיאדת לונדון (2012) שנערכו באומהה, נברסקה סיימה זיגלר במקום השני במשחה ל-800 מטר חופשי בתוצאה של  8:21.87 דקות, אחרי קייטי לדקי (8:19.78 דקות). נוסף לכך, היא סיימה במקום שביעי במשחה ל-400 מטר חופשי בתוצאה של 4:09.17 דקות. במשחקים עצמם היא סיימה רק במקום 21 במשחה ל-800 מטר חופשי בתוצאה איטית עבורה של 8:37.38 דקות.

תארים והשגים 
זיגלר קבעה 4 שיאי עולם.

ראו גם 

 התפתחות שיא העולם במשחה ל-800 מטר חופשי
 התפתחות שיא העולם במשחה ל-1500 מטר חופשי

קישורים חיצוניים
 

אלופות עולם בשחייה
שחייניות באולימפיאדת בייג'ינג (2008)
שחייניות אולימפיות אמריקאיות
שיאניות עולם אמריקאיות: שחייה
שחייניות חופשי אמריקאיות
שחייניות אמריקאיות באולימפיאדת לונדון (2012)
בוגרי אוניברסיטת צ'אפמן
אמריקאיות שנולדו ב-1988
אמריקאים שנולדו ב-1988